CELEX: 
Language: fi
Date: 2020-10-14 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläimistä saatavien eläinperäisten tuotteiden siirtoihin sovellettavien eläinterveyttä, todentamista ja ilmoittamista koskevien vaatimusten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetussa Euroopan parlamentin ja neuvoston asetuksessa (EU) 2016/429
                  1
                vahvistetaan säännöt tarttuvista eläintaudeista. Erityisesti asetuksen IV osan I osaston 6 luvussa vahvistetaan eläinperäisten tuotteiden tuotantoa, jalostusta ja jakelua unionissa koskevat säännöt. Mainitussa 6 luvussa säädetään myös useista säädösvallan siirroista komissiolle, jotta se voi hyväksyä delegoituja säädöksiä kyseisessä asetuksessa jo vahvistettujen sääntöjen täydentämiseksi.
            
            
               Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta 17 päivänä joulukuuta 2019 annetussa komission delegoidussa asetuksessa (EU) 2020/687
                  2
                vahvistetut säännöt kattavat jo osan joidenkin kyseisten säädösvallan siirtojen soveltamisalasta. Delegoidussa asetuksessa (EU) 2020/687 vahvistetaan erityisesti taudintorjuntatoimenpiteitä koskevat täydentävät säännöt, mukaan lukien riskinvähentämistoimenpiteet ja rajoitukset, joita sovelletaan eläinperäisten tuotteiden lähetysten siirtoihin silloin, kun kyseiset tuotteet on tuotettu tai jalostettu rajoitusvyöhykkeillä, jotka on muodostettu tapauksissa, joissa on kyse asetuksen (EU) 2016/429 9 artiklan 1 kohdan a, b ja c alakohdassa tarkoitetuista luokan A, B ja C taudeista, sellaisina kuin ne määritellään tiettyjen taudinehkäisy- ja taudintorjuntasääntöjen soveltamisesta luetteloitujen tautien eri luokkiin ja sellaisten lajien tai lajien ryhmien luettelon laatimisesta, jotka aiheuttavat merkittävän riskin kyseisten luetteloitujen tautien leviämiselle, annetussa komission täytäntöönpanoasetuksessa (EU) 2018/1882
                  3
               . 
            
            
               Sen vuoksi tässä delegoidun asetuksen luonnoksessa on tarkoitus vahvistaa komission delegoidun asetuksen (EU) 2020/687 soveltamisalan ulkopuolelle jäävät säännöt unionin sisällä tapahtuvia maaeläimistä saatavien eläinperäisten tuotteiden lähetysten siirtoja varten tiettyjen luetteloitujen tautien ja uusien tautien ehkäisemisen ja torjunnan yhteydessä. Tässä delegoidun asetuksen luonnoksessa noudatettu lähestymistapa on sama kuin ennen asetusta (EU) 2016/429 hyväksytyissä unionin säädöksissä, joissa vahvistetaan eläinperäisten tuotteiden jakelua koskevat edellytykset, koska kyseisissä säädöksissä vahvistetut säännöt ovat osoittautuneet tehokkaiksi kyseisten tautien ehkäisemisessä unionissa. Tämän delegoidun asetuksen lähestymistapa vastaa muun muassa ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetussa neuvoston direktiivissä 2002/99/EY
                  4
                noudatettua lähestymistapaa.
            
            
               Tämä delegoidun asetuksen luonnos annetaan asetuksessa (EU) 2016/429 vahvistetussa uudessa eläinterveyttä koskevassa lainsäädäntökehyksessä, joka tarjoaa lisää johdonmukaisuutta eläinterveyttä koskeviin vaatimuksiin ja lisää joustavuutta jäsenvaltioiden toimivaltaisille viranomaisille.
            
            
               Tässä delegoidun asetuksen luonnoksessa vahvistetaan pääasiassa seuraavat säännöt asetuksen (EU) 2016/429 täydentämiseksi eläinterveyttä, todentamista ja ilmoittamista koskevien vaatimusten osalta unionin sisällä tapahtuvia maaeläimistä saatavien eläinperäisten tuotteiden lähetysten siirtoja varten:
            
            
               a)näiden lähetysten siirtoihin liittyvät toimijoiden velvollisuudet;
            
            
               b)tiedot, jotka on sisällytettävä eläinterveystodistuksiin, joiden on seurattava näiden lähetysten mukana;
            
            
               c)tiedot, jotka toimijoiden on annettava toimivaltaiselle viranomaiselle näiden lähetysten siirroista tehtäviä ennakkoilmoituksia varten; 
            
            
               d)hätätilanteissa sovellettavat menettelyt näiden lähetysten siirroista ilmoittamista varten sähkökatkosten ja Traces-järjestelmän muiden häiriöiden aikana. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio antoi tämän delegoidun asetuksen luonnoksen sisällön tiedoksi eläinten terveyttä käsittelevän asiantuntijaryhmän (E00930) jäsenille. Delegoidun asetuksen luonnos toimitettiin myös Euroopan parlamentille ja neuvostolle, eikä kumpikaan toimielin esittänyt huomautuksia. 
            
            
               Lisäksi sidosryhmiltä kerättiin delegoidun asetuksen luonnosta koskevia huomautuksia sääntelyn parantamiseen pyrkivän palautemekanismin kautta 17. elokuuta 2020 ja 15. syyskuuta 2020 välisenä aikana. Palautteita saatiin yhteensä viisi: yksi toimivaltaiselta viranomaiselta, yksi yksityishenkilöltä ja kolme nimetöntä lausuntoa. Kuulemisten aikana saatu palaute on otettu huomioon delegoidun asetuksen luonnosta laadittaessa.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämä delegoitu asetus on määrä hyväksyä asetuksen (EU) 2016/429 puitteissa ja erityisesti sen 166 artiklan 3 kohdan, 168 artiklan 3 kohdan ja 169 artiklan 5 kohdan nojalla.
            
            
               KOMISSION DELEGOITU ASETUS (EU) …/…,
            
            
               annettu 14.10.2020,
            
            
               Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläimistä saatavien eläinperäisten tuotteiden siirtoihin sovellettavien eläinterveyttä, todentamista ja ilmoittamista koskevien vaatimusten osalta
            
         
         
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429
                  5
                ja erityisesti sen 166 artiklan 3 kohdan, 168 artiklan 3 kohdan ja 169 artiklan 5 kohdan,
            
            
               sekä katsoo seuraavaa:
            
            
               (1)Asetuksessa (EU) 2016/429 vahvistetaan säännöt, jotka koskevat muun muassa maaeläimistä saatavien eläinperäisten tuotteiden tuotantoa, jalostusta ja jakelua unionissa. Siinä säädetään myös, että komissio hyväksyy delegoituja säädöksiä yksityiskohtaisista vaatimuksista, joilla täydennetään mainitussa asetuksessa jo säädettyjä sääntöjä ja jotka koskevat erityisesti ennaltaehkäiseviä toimenpiteitä, myös riskinvähentämistoimenpiteitä, ja maaeläimistä saatavien eläinperäisten tuotteiden lähetysten siirtoihin sovellettavia rajoituksia sekä tällaisista siirroista annettavia ennakkoilmoituksia, jotta voidaan varmistaa, että tällaiset tuotteet eivät aiheuta luetteloitujen tautien tai uusien tautien leviämistä unionissa.
            
            
               (2)Lisäksi tässä säädöksessä vahvistetuissa säännöissä olisi otettava huomioon ne maaeläimistä saatavien eläinperäisten tuotteiden lähetysten siirtoja koskevat unionin säännöt, jotka on vahvistettu ennen asetusta (EU) 2016/429 hyväksytyissä unionin säädöksissä ja erityisesti neuvoston direktiivissä 2002/99/EY, sillä kyseiset säännöt ovat osoittautuneet tehokkaiksi eläintautien leviämisen torjunnassa. Tässä säädöksessä vahvistettavissa säännöissä olisi myös otettava huomioon kyseisissä aiemmissa säädöksissä vahvistettujen sääntöjen soveltamisesta saadut kokemukset, ja säännöt olisi mukautettava asetuksessa (EU) 2016/429 säädettyyn eläinterveyttä koskevaan uuteen lainsäädäntökehykseen.
            
            
               (3)Asetuksen (EU) 2016/429 166 artiklassa vahvistetaan eläinterveyttä koskevat toimijoiden yleiset velvoitteet maaeläimistä saatavien eläinperäisten tuotteiden tuotannon, jalostamisen ja jakelun kaikissa vaiheissa, mukaan lukien näiden tuotteiden lähetysten siirrot unionin sisällä. Siinä vahvistetaan erityisesti luetteloitujen tautien ja uusien tautien leviämiseen liittyvät toimijoiden velvollisuudet varsinkin silloin, kun toimivaltainen viranomainen on ottanut käyttöön kiireellisiä toimenpiteitä tai siirtorajoituksia kyseisten tuotteiden tuotanto- tai jalostuspaikassa. Luetteloitujen tautien ja uusien tautien leviämisen torjunta ei näin ollen ole pelkästään toimijoiden vaan myös toimivaltaisen viranomaisen vastuulla. Sen vuoksi tässä asetuksessa olisi säädettävä toimijoiden selkeästä velvollisuudesta siirtää tällaisten tuotteiden, jotka on tuotettu tai jalostettu paikoissa, joihin sovelletaan kiireellisiä toimenpiteitä tai siirtorajoituksia, lähetyksiä vasta sen jälkeen, kun ne ovat saaneet siihen luvan toimivaltaiselta viranomaiselta, ja edellyttäen, että luvalle mahdollisesti asetetut ehdot täyttyvät. 
            
            
               (4)Asetuksen (EU) 2016/429 168 artiklassa säädetään tietyistä tietovaatimuksista, jotka koskevat eläinterveystodistusta, jonka on seurattava maaeläimistä saatavien eläinperäisten tuotteiden lähetysten siirtojen mukana, ja siirretään komissiolle valta hyväksyä delegoituja säädöksiä näiden tietojen täydentämiseksi. Sen vuoksi tässä asetuksessa olisi säädettävä tietovaatimuksista, jotka koskevat eläinterveystodistusta, jonka on seurattava tällaisten tuotteiden lähetysten siirtojen mukana, jos ne on tuotettu tai jalostettu paikoissa, joihin sovelletaan asetuksen (EU) 2016/429 166 artiklan 2 kohdassa tarkoitettuja kiireellisiä toimenpiteitä tai siirtorajoituksia. Niihin olisi sisällyttävä tiedot niiden edellytysten täyttymisestä, joita toimivaltainen viranomainen on mahdollisesti asettanut kyseisten lähetysten siirroille. Tässä asetuksessa säädettävät tietovaatimukset on otettava huomioon eläinperäisiä tuotteita koskevassa eläinterveystodistuksen mallissa, joka vahvistetaan erillisessä täytäntöönpanosäädöksessä, jossa säädetään asetuksen (EU) 2017/625 ja asetuksen (EU) 2016/429 (eläinterveyssäännöstö) yhdenmukaista soveltamista koskevista säännöistä siltä osin kuin on kyse tiettyjä maaeläinluokkia ja niiden sukusoluja ja alkioita koskevien virallisten todistusten malleista, virallisista varmennuksista ja ilmoitusmalleista.
            
            
               (5)Asetuksen (EU) 2016/429 169 artiklassa vahvistetaan säännöt, jotka koskevat maaeläimistä saatavien eläinperäisten tuotteiden siirroista toisiin jäsenvaltioihin annettavia ennakkoilmoituksia, ja siirretään komissiolle valta hyväksyä delegoituja säädöksiä, jotka koskevat ennakkoilmoituksiin sovellettavia tietovaatimuksia ja hätätilanteissa sovellettavia menettelyjä ennakkoon ilmoittamista varten sähkökatkosten ja Traces-järjestelmän muiden häiriöiden aikana. Näin ollen tässä asetuksessa olisi vahvistettava toimijoita koskevat ennakkoilmoituksiin liittyvät tiedonantovelvoitteet. Jotta voidaan yhdenmukaistaa ennakkoilmoituksessa annettavat tiedot ja varmistaa siten, että määräpaikan toimivaltainen viranomainen saa kaikki tarvitsemansa tiedot lähetyksestä, tässä asetuksessa olisi myös vahvistettava vaatimukset ennakkoilmoituksen sisällöstä sen perusteella, missä tilanteissa sitä vaaditaan asetuksen (EU) 2016/429 mukaisesti ja mitä edellytyksiä eläinperäisten tuotteiden olisi täytettävä, jotta niitä voidaan siirtää toisiin jäsenvaltioihin, sekä yksityiskohtaiset tiedot hätätilanteissa sovellettavista menettelyistä tällaisia ilmoituksia varten. 
            
            
               (6)Koska Traces-järjestelmä on asetuksen (EU) 2017/625 131–136 artiklassa tarkoitettuun virallisen valvonnan tiedonhallintajärjestelmään (IMSOC) komponenttina integroitu sähköinen järjestelmä, siihen olisi sovellettava IMSOC:ia varten vahvistettua varajärjestelyjä komission täytäntöönpanoasetuksessa (EU) 2019/1715
                  6
                vahvistettujen sääntöjen nojalla.
            
            
               (7)Tässä asetuksessa vahvistetaan kattavat säännöt unionissa tapahtuviin maaeläimistä saatavien eläinperäisten tuotteiden lähetysten siirtoihin sovellettavista eläinterveyteen liittyvistä näkökohdista, niiden eläinterveystodistusten sisällöstä, joiden on seurattava tällaisten lähetysten mukana, sekä ennakkoilmoituksiin liittyvistä velvoitteista. Koska näitä sääntöjä on noudatettava yhdessä ja ne liittyvät toisiinsa, ne olisi vahvistettava samassa säädöksessä eikä erillisissä säädöksissä, joissa olisi lukuisia ristiviittauksia, jotta helpotettaisiin niiden soveltamista, varmistettaisiin avoimuus ja vältyttäisiin sääntöjen päällekkäisyydeltä. Lisäksi näin noudatetaan asetuksessa (EU) 2016/429 vahvistettua lähestymistapaa.
            
            
               (8)Tätä asetusta olisi sovellettava 21 päivästä huhtikuuta 2021 asetuksen (EU) 2016/429 soveltamispäivän mukaisesti,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Kohde ja soveltamisala
            
            
               Tällä asetuksella täydennetään asetuksessa (EU) 2016/429 vahvistettuja sääntöjä, jotka koskevat unionin sisällä tapahtuvia maaeläimistä saatavien eläinperäisten tuotteiden lähetysten siirtoja, siltä osin kuin on kyse seuraavista:
            
            
               a)toimijoiden velvollisuudet, jotka liittyvät unionin sisällä tapahtuviin sellaisten maaeläimistä saatavien eläinperäisten tuotteiden lähetysten siirtoihin, jotka on tuotettu tai jalostettu sellaisissa pitopaikoissa, elintarvikealan laitoksissa tai sellaisilla vyöhykkeillä, joihin sovelletaan asetuksen (EU) 2016/429 166 artiklan 2 kohdassa tarkoitettuja kiireellisiä toimenpiteitä tai siirtorajoituksia; 
            
            
               b)tietovaatimukset, jotka koskevat asetuksen (EU) 2016/429 167 artiklan 1 kohdassa säädettyä eläinterveystodistusta (eläinterveyden todentaminen);
            
            
               c)tietovaatimukset, jotka koskevat asetuksen (EU) 2016/429 169 artiklan 1 kohdassa säädettyä ennakkoilmoitusta tällaisten lähetysten siirroista toisiin jäsenvaltioihin (ennakkoon ilmoittaminen);
            
         
         
            
               d)hätätilanteissa sovellettavat menettelyt näiden lähetysten siirroista tehtävää, asetuksen (EU) 2016/429 169 artiklan 1 kohdassa säädettyä ennakkoilmoitusta varten sähkökatkosten ja Traces-järjestelmän muiden häiriöiden aikana. 
            
            
               2 artikla
            
            
               Eläinperäisten tuotteiden lähetysten siirtoja toteuttavien toimijoiden velvollisuudet
            
            
               Toimijat saavat siirtää sellaisista maaeläimistä saatavien eläinperäisten tuotteiden lähetyksiä, joihin sovelletaan asetuksen (EU) 2016/429 166 artiklan 2 kohdassa tarkoitettuja kiireellisiä toimenpiteitä tai siirtorajoituksia, ainoastaan, jos 
            
            
               a)alkuperäpaikan toimivaltainen viranomainen antaa luvan siirtoihin; sekä 
            
            
               b)lähetykset täyttävät a alakohdan mukaisesti vaaditun luvan edellytykset.
            
            
               3 artikla
            
            
               Eläinterveystodistus eläinperäisten tuotteiden lähetysten siirtoja varten
            
            
               Eläinterveystodistuksessa on asetuksen (EU) 2016/429 168 artiklan 1 kohdan mukaisesti vaadittavien tietojen lisäksi oltava tämän asetuksen liitteessä esitetyt tiedot.
            
            
               4 artikla
            
            
               Toimijoita koskeva tiedonantovelvoite jäsenvaltioiden välillä tapahtuvia eläinperäisten tuotteiden lähetysten siirtoja koskevan ennakkoilmoituksen osalta
            
            
               Ennakkoilmoituksessa toimijoiden on annettava alkuperäjäsenvaltion toimivaltaiselle viranomaiselle asetuksen (EU) 2016/429 168 artiklan 1 kohdassa vaadittujen tietojen lisäksi tämän asetuksen liitteen mukaiset tiedot, ja ne on annettava jokaisesta tämä asetuksen 1 artiklassa tarkoitetusta eläinperäisten tuotteiden lähetyksestä.
            
            
               5 artikla
            
            
               Hätätilanteissa sovellettavat menettelyt
            
            
               Sähkökatkosten tai Traces-järjestelmän muiden häiriöiden aikana tämän asetuksen 1 artiklassa tarkoitettujen eläinperäisten tuotteiden lähetysten, jotka on määrä siirtää toiseen jäsenvaltioon, alkuperäpaikan toimivaltaisen viranomaisen on noudatettava täytäntöönpanoasetuksen (EU) 2019/1715 46 artiklassa virallisen valvonnan tiedonhallintajärjestelmää (IMSOC) varten vahvistettuja Traces-järjestelmän ja jäsenvaltioiden kansallisten järjestelmien varajärjestelyjä suunnittelemattomien tai suunniteltujen käyttökatkosten tapauksessa.
            
            
               6 artikla
            
            
               Voimaantulo ja soveltaminen
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 21 päivästä huhtikuuta 2021.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 14.10.2020
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
               
            
         
         
            
                  
                     (1)
                  
                        EUVL L 84, 31.3.2016, s. 1. 
               
               
                  
                     (2)
                  
                        EUVL L 174, 3.6.2020, s. 64. 
               
               
                  
                     (3)
                  
                        EUVL L 308, 4.12.2018, s. 21.
               
               
                  
                     (4)
                  
                        EYVL L 18, 23.1.2003, s. 11.
               
               
                  
                     (5)
                  
                        EUVL L 84, 31.3.2016, s. 1.
               
               
                  
                     (6)
                  
                        Komission täytäntöönpanoasetus (EU) 2019/1715, annettu 30 päivänä syyskuuta 2019, virallisen valvonnan tiedonhallintajärjestelmän ja sen komponenttien toimintaa koskevista säännöistä (”IMSOC-asetus”) (EUVL L 261, 14.10.2019, s. 37).
               
            
      
    ---documentbreak--- 
      
         
         
            
               LIITE
            
            
               Unionissa tapahtuvien maaeläimistä saatavien eläinperäisten tuotteiden lähetysten siirtojen mukana seuraavaan eläinterveystodistukseen sisällytettävät tiedot
            
            
               a)lähettäjän ja vastaanottajan nimi ja osoite;
            
            
               b)lähettävän pitopaikan tai lähetyspaikan nimi ja osoite;
            
            
               c)määränpäänä olevan pitopaikan tai määräpaikan nimi ja osoite;
            
            
               d)eläinperäisen tuotteen kuvaus, mukaan lukien:
            
            
               i)tuoteluokka, sellaisena kuin ne määritellään delegoidun asetuksen (EU) 2020/687 2 artiklassa;
            
            
               –tuore liha (ilmoitetaan tarvittaessa luokka);
            
            
               –lihavalmisteet;
            
            
               –kuivatut tai suolatut rakot ja suolet;
            
            
               –raakamaito, ternimaito ja ternimaitotuotteet;
            
            
               –meijerituotteet;
            
            
               –munat;
            
            
               –munatuotteet;
            
            
               –elintarvikesekoitukset (ilmoitetaan eläinperäiset ainesosat)
            
            
               ii)eläinlaji, josta eläinperäinen tuote on saatu;
            
            
               iii)raaka-aineen alkuperäjäsenvaltio tai -alue;
            
            
               iv)eläinperäiselle tuotteelle tehdyt käsittelyt;
            
            
               v)eläinperäiseen tuotteeseen tehty merkintä, jos sellainen vaaditaan;
            
         
         
            
               vi)tuotteen tuotantopaikka ja -päivä tai jalostuspaikka ja -päivä;
            
            
               e)eläinperäisen tuotteen määrä;
            
            
               f)eläinterveystodistuksen myöntämispäivä ja -paikka; virkaeläinlääkärin nimi, asema ja allekirjoitus; ja lähetyksen alkuperäpaikan toimivaltaisen viranomaisen leima;
            
            
               g)pitopaikkaa, elintarvikealan laitosta tai lähetyspaikan vyöhykettä koskevien siirtorajoitusten syynä olevan luetteloidun taudin tai uuden taudin nimi;
            
            
               h)yksityiskohtaiset tiedot tämän asetuksen 2 artiklassa tarkoitetun luvan myöntämisedellytysten noudattamisesta ja joko
            
            
               i) asianomaisen komission säädöksen, jossa kyseiset edellytykset vahvistetaan, nimi ja julkaisupäivä Euroopan unionin virallisessa lehdessä; tai
            
            
               ii) viittaus toimivaltaisen viranomaisen hyväksymään ja julkaisemaan säädökseen tai määräykseen, jossa kyseiset edellytykset vahvistetaan.